Document ID: 32000R0654

Κανονισμός (ΕΚ) αριθ. 654/2000 της Επιτροπής
της 29ης Μαρτίου 2000
σχετικά με την έγκριση νέων προσθέτων υλών, νέων χρήσεων προσθέτων υλών και νέων παρασκευασμάτων προσθέτων υλών στις ζωοτροφές
(Κείμενο που παρουσιάζει ενδιαφέρον για τον ΕΟΧ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 70/524/ΕΟΚ του Συμβουλίου, της 23ης Νοεμβρίου 1970, περί των προσθέτων υλών στη διατροφή των ζώων(1), όπως τροποποιήθηκε τελευταία από τον κανονισμό (ΕΚ) αριθ. 2690/1999(2), και ιδίως το άρθρο 3,
Εκτιμώντας τα ακόλουθα:
(1) Η οδηγία 70/524/ΕΟΚ προβλέπει ότι, με βάση την εξέλιξη των επιστημονικών και τεχνικών γνώσεων, θα επιτραπούν νέες πρόσθετες ύλες ή νέες χρήσεις προσθέτων υλών.
(2) Με την οδηγία 93/113/ΕΟΚ του Συμβουλίου, της 14ης Δεκεμβρίου 1993, σχετικά με τη χρησιμοποίηση και την εμπορία των ενζύμων, των μικροοργανισμών και των παρασκευασμάτων τους στις ζωοτροφές(3), όπως τροποποιήθηκε τελευταία από την οδηγία 97/40/ΕΚ(4), εξουσιοδοτήθηκαν τα κράτη μέλη, κατά παρέκκλιση της οδηγίας 70/524/ΕΟΚ, να επιτρέπουν προσωρινά τη χρησιμοποίηση και την εμπορία των ενζύμων, των μικροοργανισμών και των παρασκευασμάτων τους.
(3) Υποβλήθηκαν νέα στοιχεία για την αντικατάσταση των επιτρεπόμενων παρασκευασμάτων ενζύμων, από νέα παρασκευάσματα των ιδίων ενζύμων.
(4) Παρέχεται προσωρινή έγκριση για νέες πρόσθετες ύλες ή νέες χρήσεις προσθέτων υλών, εφόσον, στο όριο που επιτρέπεται για τις ζωοτροφές, δεν επηρεάζουν δυσμενώς την υγεία των ανθρώπων ή των ζώων ή το περιβάλλον, ούτε βλάπτουν τους καταναλωτές, διαφοροποιώντας τα χαρακτηριστικά του ζωικού προϊόντος, εφόσον η παρουσία τους στις ζωοτροφές δύναται να ελεγχθεί και εφόσον δύναται βάσιμα να υποτεθεί, λαμβάνοντας υπόψη τα διαθέσιμα συμπεράσματα, ότι έχουν ευνοϊκές επιδράσεις στα χαρακτηριστικά των εν λόγω ζωοτροφών ή στη ζωική παραγωγή όταν ενσωματώνονται στις ζωοτροφές αυτές.
(5) Η οδηγία 89/391/ΕΟΚ του Συμβουλίου, της 12ης Ιουνίου 1989, σχετικά με την εφαρμογή μέτρων για την προώθηση της βελτίωσης της ασφάλειας και της υγείας των εργαζομένων κατά την εργασία(5), καθώς και οι σχετικές επιμέρους οδηγίες, ιδίως η οδηγία 90/679/ΕΟΚ του Συμβουλίου, της 26ης Νοεμβρίου 1990, για την προστασία των εργαζομένων από κινδύνους που διατρέχουν λόγω της έκθεσής τους σε βιολογικούς παράγοντες κατά την εργασία(6), όπως τροποποιήθηκε τελευταία από την οδηγία 97/65/ΕΚ της Επιτροπής(7), εφαρμόζονται πλήρως κατά τη χρήση και το χειρισμό από εργαζόμενους, των προσθέτων υλών στις ζωοτροφές.
(6) Από την εξέταση των φακέλων που υποβλήθηκαν από τα κράτη μέλη, σύμφωνα με το άρθρο 3 της οδηγίας 93/113/ΕΚ, προκύπτει ότι δύνανται να επιτραπούν προσωρινά ορισμένα παρασκευάσματα που ανήκουν στις ομάδες των ενζύμων και των μικροοργανισμών.
(7) Η επιστημονική επιτροπή για τη διατροφή των ζώων έχει εκδόσει θετική γνώμη σχετικά με το αβλαβές των εν λόγω παρασκευασμάτων ενζύμων(8) και μικροοργανισμών(9).
(8) Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής ζωοτροφών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Τα παρασκευάσματα που ανήκουν στην ομάδα "Ένζυμα", τα οποία απαριθμούνται στο παράρτημα Ι του παρόντος κανονισμού, επιτρέπονται, σύμφωνα με την οδηγία 70/524/ΕΟΚ, ως πρόσθετα στη διατροφή των ζώων, υπό ορισμένους όρους που προβλέπονται στο εν λόγω παράρτημα.
Άρθρο 2
Τα στοιχεία που αφορούν τη σύσταση των επιτρεπομένων ενζύμων, στις στήλες "7" και "8", τροποποιούνται, όπως αναφέρεται στο παράρτημα Ι, τη στήλη "Χημικός τύπος και περιγραφή".
Άρθρο 3
Τα παρασκευάσματα που ανήκουν στην ομάδα "Μικροοργανισμοί", τα οποία απαριθμούνται στο παράρτημα ΙΙ του παρόντος κανονισμού, επιτρέπονται, σύμφωνα με την οδηγία 70/524/ΕΟΚ, ως πρόσθετα στη διατροφή των ζώων, υπό ορισμένους όρους που προβλέπονται στο εν λόγω παράρτημα.
Άρθρο 4
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 29 Μαρτίου 2000.

Labels: 0
17
6